b'\n_START_ARTICLE_\nCrawler-transporter\n_START_PARAGRAPH_\nCrawler-transporter on suuri telaketjuajoneuvo, jota k\xc3\xa4ytettiin Kennedyn avaruuskeskuksen laukaisukompleksissa 39 Saturn V- ja Saturn IB-kantorakettien kuljettamiseen Vehicle Assebly Building -kokoonpanohallista laukaisupaikoille Apollo-, Skylab- ja Apollo-Sojuz -ohjelmissa. Vuosina 1981-2011 sit\xc3\xa4 k\xc3\xa4ytettiin avaruussukkuloiden siirt\xc3\xa4miseen._NEWLINE_Avaruussukkulaj\xc3\xa4rjestelm\xc3\xa4 koottiin Vehicle Assebly Buildingiss\xc3\xa4 siirrett\xc3\xa4v\xc3\xa4n laukaisualustan Mobile Launcher Platformin p\xc3\xa4\xc3\xa4lle, joka sitten ajettiin Crawler-transporterilla laukaisuspaikalle ja laukaisun j\xc3\xa4lkeen takaisin. Tavallinen matka VAB:st\xc3\xa4 laukaisualustalle kest\xc3\xa4\xc3\xa4 noin viisi tuntia.  Yhteens\xc3\xa4 niill\xc3\xa4 on ajettu yli 4\xc2\xa0000\xc2\xa0km. _NEWLINE_Crawler-transportereita rakennettiin kaksi ja kummatkin suunnitteli Bucyrus International ja rakensi Marion Power Shovel Co. Niiden valmistus maksoi 14 miljoonaa dollaria kappaleelta ja ne toimitettiin 1965. Valmistumisensa aikaan ne olivat maailman suurimmat rakennetut telaketjuajoneuvot.\n_START_SECTION_\nTekniset tiedot\n_START_PARAGRAPH_\nAjoneuvon massa on 2\xc2\xa0700 tonnia ja siin\xc3\xa4 on kahdeksan telaa, kaksi kussakin kulmassa. Yksitt\xc3\xa4isess\xc3\xa4 telassa on 57 telakenk\xc3\xa4\xc3\xa4, jotka painavat noin 900 kg kappale. Koneen kokonaismitat ovat 40 m kertaa 35 m. Kuljettimen tason korkeutta voidaan s\xc3\xa4\xc3\xa4t\xc3\xa4\xc3\xa4 v\xc3\xa4lill\xc3\xa4 6\xe2\x80\x938 m. Kuljettimen laserohjausj\xc3\xa4rjestelm\xc3\xa4 ja korkeuden s\xc3\xa4\xc3\xa4t\xc3\xb6 pit\xc3\xa4v\xc3\xa4t siirrett\xc3\xa4v\xc3\xa4n laukaisualustan MLP:n p\xc3\xa4\xc3\xa4ll\xc3\xa4 olevan sukkulan ajoainetankkeineen pystyss\xc3\xa4 \xc2\xb1 10 kaariminuutin tarkkuudella. Laukaisupaikalle johtava tien nousu on enimmill\xc3\xa4\xc3\xa4n 5 astetta.  Erillinen laserohjausj\xc3\xa4rjestelm\xc3\xa4 huolehtii kuljettimen ja laukaisualustan asettamisesta tarkalleen kohdalleen kokoonpanohallissa ja laukaisupaikalla. _NEWLINE_Kuljettimessa on kaksi 2\xc2\xa0050\xc2\xa0kW:n Alcon dieselmoottoria, jotka py\xc3\xb6ritt\xc3\xa4v\xc3\xa4t nelj\xc3\xa4\xc3\xa4 1\xc2\xa0000 kilowatin generaattoria. N\xc3\xa4ill\xc3\xa4 py\xc3\xb6ritet\xc3\xa4\xc3\xa4n kuljettimen 16 moottoria. Kaksi 794\xc2\xa0kW:n moottoria py\xc3\xb6ritt\xc3\xa4v\xc3\xa4t kahta 750\xc2\xa0kW:n generaattoria, joilla k\xc3\xa4ytet\xc3\xa4\xc3\xa4n tunkkaus-, ohjaus-, valaisu- ja tuuletusj\xc3\xa4rjestelmi\xc3\xa4. Lis\xc3\xa4ksi kuljettimessa on kaksi 150\xc2\xa0kW:n generaattoria. Kuljettimen dieseltankkien tilavuus on 19 m\xc2\xb3 ja sen kulutus 350 l/km. _NEWLINE_Kuljetinta ohjataan kahdesta ohjaamosta, jotka ovat sen etu- ja takap\xc3\xa4\xc3\xa4ss\xc3\xa4. Kuljetin kulkee 5,6\xc2\xa0km:n erityist\xc3\xa4 Crawlerwayt\xc3\xa4 kuorman kanssa maksimissaan 1,6 km/h ja ilman kuormaa 3\xc2\xa0km/h.\n_START_SECTION_\nTulevaisuus\n_START_PARAGRAPH_\nNASA aikoi jatkaa kuljettimien k\xc3\xa4ytt\xc3\xb6\xc3\xa4 my\xc3\xb6s sukkulan k\xc3\xa4yt\xc3\xb6st\xc3\xa4 poiston j\xc3\xa4lkeen sittemmin peruutetun Project Constellation -ohjelman rakettien laukaisuun.'